Duisende stukke perlemoen gevindPolisiebeamptes by die perlemoen. Foto: Verskaf Die polisie in die Wes-Kaap het die onwettige handel in mariene hulpbronne ŉ knou gegee. Sers. Noloyiso Rwexana, provinsiale polisiewoordvoerder, het Dinsdag gesê die sukses volg ná ŉ poging deur die blitspatrollie Maandag in Eersterivierweg in Mfuleni. “Beamptes van die blitspatrollie was besig met roetinepatrollie toe hulle ŉ verdagte afleweringswa opgemerk en voorgekeer het. Hulle het die voertuig deursoek en op 5 553 stukke perlemoen in 55 sakke afgekom,” het sy gesê. Voorlopige ondersoek het bevind dat die voertuig, ŉ Toyota Hilux-bakkie, vroeër die maand as gekaap in Kleinvlei aangemeld is. Die perlemoen het ŉ geskatte straatwaarde van nagenoeg R1 miljoen. Die mans, onderskeidelik 36, 42 en 46 jaar oud, is op die toneel in hegtenis geneem. Hulle moet binnekort in die Blue Downs-landdroshof verskyn.